Καματερό

Το **Καματερό** είναι δυτικό προάστιο της Αθήνας και δήμος του πολεοδομικού συγκροτήματος των Αθηνών και εντάσσεται στη περιφερειακή ενότητα του Δυτικού Τομέα της πρωτεύουσας. Συνορεύει νοτιοδυτικά με την Πετρούπολη, νότια με το Ίλιον και νοτιοανατολικά με τους Αγίους Αναργύρους. Είναι χτισμένο στις παρυφές του Ποικίλου Όρους. Από το 2010 είναι οικισμός του δήμου Αγίων Αναργύρων-Καματερού.

## Περιγραφή
Είναι χτισμένο στους πρόποδες του Ποικίλου Όρους, ενώ τα τελευταία χρόνια έχουν κατασκευαστεί σύγχρονα συγκροτήματα από μεζονέτες σε μερικές αραιοκατοικημένες γειτονιές της περιοχής. Στο κέντρο της πόλης του Καματερού υπάρχουν σημαντικά αρχαιολογικά ευρήματα από τάφους και οικίες, όπως επίσης και στην περιοχή του Γεροβουνού. Επίσης πάνω από την πόλη του Καματερού, από τα σημεία Λόφος και Προφήτης Ηλίας ο επισκέπτης μπαίνει πλέον στο Ποικίλο Όρος, στο οποίο έχουν γίνει εκτεταμένες αναδασώσεις με σκοπό την οικολογική του ανασυγκρότηση. Στον Προφήτη Ηλία γίνονται πολλές εκδηλώσεις στο ανοιχτό θέατρο. Ο *Προφήτης Ηλίας* έχει θέα όλο το λεκανοπέδιο της Αττικής μέχρι και το Σαρωνικό. Χώρος πρασίνου στο Καματερό είναι και το Πάρκο Ειρήνης στη συνοικία  του Αττάλου, με το θέατρο «Μίκης Θεοδωράκης». Στο Καματερό η υπογειοποίηση του κεντρικού ρέματος της Εσχατιάς και η διαμόρφωση του χώρου υπεράνω του ρέματος αλλάζουν την όψη της πόλης. Λόγω του χαρακτηριστικού επιμήκους σχήματος του Δήμου, η συνοικία έχει τη δική της ζωή και ταυτότητα γύρω από τις τοπικές πλατείες και τα σημεία αναφοράς κάθε γειτονιάς. Στην περιοχή υπάρχουν πολλά κέντρα εστίασης και αναψυχής τόσο στην πλατεία Δημοκρατίας, που βρίσκεται στο κέντρο της δημοτικής κοινότητας, καθώς και στην πλατεία του Καματερού στον Ιερό Ναό Αγίου Γεωργίου, ενώ στη συνοικία του Αττάλου λειτουργούν αθλητικές εγκαταστάσεις με γήπεδα τένις και μπάσκετ. Το δημοτικό στάδιο βρίσκεται στη βόρεια πλευρά του Καματερού, στις παρυφές του Δήμου, ενώ στη συνοικία του Γεροβουνού λειτουργεί κλειστό γυμναστήριο και γήπεδο πολλαπλών χρήσεων στο οποίο διεξάγονται αθλητικές και μη εκδηλώσεις.

Η περιοχή καθίσταται προσβάσιμη μέσω της Λεωφόρου Φυλής που ενώνει το κέντρο της Αθήνας με τον Δήμο. Στο Καματερό τελειώνει και η επέκταση της οδού Θηβών. Ο οικιστικός πυρήνας εντοπίζεται γύρω από την Πλατεία Ηρώων, που τιμά με το όνομά της μάχη που έγινε στην περιοχή επί της τουρκοκρατίας, αλλά και στην Πλατεία Αγίου Νικολάου από την ομώνυμη εκκλησία. Στην περιοχή λειτουργεί και δίκτυο τρόλεϊ για το Μετρό του Αγ.Αντωνίου στο Περιστέρι, καθώς και λεωφορειακές γραμμές για τους σταθμούς Ανθούπολη και Αττική.

Η ονομασία του δήμου προέρχεται από την οικογένεια του Καματερού που πρωτοκατοίκησε την περιοχή.

## Ιστορία
### Αρχαιότητα

Σύμφωνα με τον John S. Traill σε θέση κοντά στο Καματερό βρισκόταν το κέντρο του αρχαίου δήμου των Ευπυριδών (), ο οποίος ήταν δήμος των Μεσογείων και ανήκε στην Λεοντίδα φυλή. Μαζί με τους γειτονικούς δήμους των Κρωπιδών και των Πηλήκων συναποτελούσαν θρησκευτική ένωση, ενώ παράλληλα ονομάζονταν *Τρίκωμοι*, σύμφωνα με τον Στέφανο τον Βυζάντιο. Ο δημότης των αρχαίων Ευπυριδών ονομαζόταν Ευπυρίδης.

**Ελληνική Επανάσταση του 1821**

Η **Μάχη του Καματερού** ήταν ένοπλη σύγκρουση της Ελληνικής Επανάστασης του 1821, η οποία πραγματοποιήθηκε στις 27 Ιανουαρίου 1827, κατά τη διάρκεια της εκστρατείας του Κιουταχή εναντίον της Αττικής. Οι ελληνικές δυνάμεις ηττήθηκαν και ο αρχηγός τους, Διονυσίος Βούρβαχης σκοτώθηκε. Κάθε χρόνο πραγματοποιούνται στο δήμο Πολιτιστικές και Αθλητικές Εκδηλώσεις  προς τιμή των ήρωων της μάχης του Καματερού.

## Αθλητισμός
Τα αθλητικά σωματεία του Καματερού είναι :

### Π.Α.Ο. Καματερού
Η μοναδική ομάδα του Καματερού που δραστηριοποιείται στο Ποδόσφαιρο από το 1966 όταν και ιδρύθηκε είναι ο Π.Α.Ο. Καματερού. Αποτελεί έτσι την ομάδα που εκπροσωπεί όλη την πόλη στο άθλημα που αποτελεί βασιλιά των σπορ και αγωνίζεται στην Β Κατηγορία της ΕΠΣ Αθηνών την αγωνιστική περίοδο 2025-2026. 

Η ιστορία του ξεκινάει από τη γειτονική Πετρούπολη το 1951, όποτε και ιδρύθηκε η «Αθλητική Ένωση Πετρούπολης» η οποία αρχικά αγωνίστηκε σαν ανεξάρτητο σωματείο και το 1957 μετονομάστηκε σε «Ποδοσφαιρικός Αθλητικός Όμιλος Πετρούπολης», αναγνωρίστηκε επίσημα από την ΕΠΟ με Αριθμό Μητρώου ΕΠΟ 666 και έγινε επίσημα μέλος της ΕΠΣΑ. Το 1966 ο Άρης Αθηνών μεταφέρει την έδρα του από τα Θυμαράκια στην Πετρούπολη και μετονομάζεται σε «Άρης Πετρούπολης», ενώ ο Π.Α.Ο. Πετρούπολης του παραχώρησε έμψυχο δυναμικό ποδοσφαιριστών και μετέφερε την έδρα του στο Καματερό, μετονομαζόμενος σε «Π.Α.Ο. Καματερού».

Το 1969-70 αναδείχθηκε πρωταθλητής Γ΄ Κατηγορίας και προβιβάστηκε στη Β΄. Το 1971-72 κατέλαβε την 3η θέση του 2ου ομίλου και κέρδισε την άνοδο στην Α΄ Κατηγορία της ΕΠΣΑ, όπου αγωνίστηκε για πρώτη φορά το 1972-73, για να δώσει εκ νέου το παρών το 1978-79 και το 1979-80 και να επιστρέψει το 1985-86 και να αγωνιστεί επί σειρά ετών. Το 1996-96 υπήρξε φιναλίστ του Κυπέλλου ΕΠΣΑ, όπου στην πρώτη συμμετοχή της ιστορίας της στον τελικό του θεσμού στο γήπεδο της Ριζούπολης γνώρισε την ήττα με 4-1 από την Α.Π.Ε. Αγία Ελεούσα στην οποία έπαιζαν ο παλαίμαχος Δημήτρης Χόρτσας και ο νεαρός τότε Χρήστος Πατσατζόγλου.

**[[Γ.Α.Σ. Καματερού (χειροσφαίριση γυναικών)|Γ.Α.Σ. Καματερού]]** 

Ο Γ.Α.Σ. Καματερού που δραστηριοποιείται στο άθλημα της χειροσφαίρισης είναι ο πιο πετυχημένος αθλητικός σύλλογος της πόλης όντας ο μοναδικός που έχει συμμετάσχει στην Α Κατηγορία οποιουδήποτε αθλήματος και πιο συγκεκριμένα στην Handball Premier Ανδρών για 1 χρονιά την σεζόν 2017-2018 αλλά και στην Α1 Γυναικών όπου αγωνίστηκε για πρώτη φορά την σεζόν 2012-2013 και ακολούθησαν από τότε άλλες 2 συμμετοχές την σεζόν 2015-2016 και 2018-2019 πριν επιστρέψει και σταθεροποιηθεί στην Α1 την σεζόν 2020-2021. Αριθμώντας μέχρι σήμερα 8 συμμετοχές στην Α1 Χάντμπολ Γυναικών. 

## Παραπομπές

## Εξωτερικοί σύνδεσμοι
* Ιστότοπος του Δήμου Καματερού

Κατηγορία:Δήμος Αγίων Αναργύρων - Καματερού
Κατηγορία:Αττική-επέκταση
Κατηγορία:Πόλεις της Αττικής